-6-

ปัจจัยความเสี่ยง

บริษัทฯ มีนโยบายการบริหารความเสี่ยงและกำหนดมาตรการในการป้องกันความเสี่ยงในเรื่องต่างๆ
อย่างมีประสิทธิภาพและเหมาะสมสอดคล้องกับภาวะเศรษฐกิจที่อาจส่งผลกระทบต่อการดำเนินงานของบริษัทฯ
ซึ่งพิจารณาในแต่ละด้านที่สำคัญได้ดังนี้ :-

-   ปัจจัยเสี่ยงด้านการผลิต

จากกระแสการเปลี่ยนแปลงภายใต้โลกาภิวัตน์ที่รวดเร็วและซับซ้อนมากขึ้น อุตสาหกรรมการผลิต
ต้องมีการปรับตัวเพื่อรองรับกับการเปลี่ยนแปลงดังกล่าว
โดยเฉพาะประเด็นเรื่องอุตสาหกรรมกับสิ่งแวดล้อม หรืออุตสาหกรรมสีเขียว (Green Industry)
ที่ธุรกิจชั้นนำทั่วโลกต่างหันมาให้ความสำคัญกับเรื่องดังกล่าว
โดยหันมาผลิตและนำเสนอสินค้าและบริการที่เป็นมิตรต่อสิ่งแวดล้อม
เพื่อตอบสนองความต้องการของผู้บริโภคและกระแสสังคมส่วนรวม เช่น
อุตสาหกรรมยานยนต์ที่มีการนำเสนอรถประหยัดพลังงาน (รถอีโคคาร์ รถยนต์ไฮบริด)
หรือการใช้วัสดุที่สามารถนำมารีไซเคิลใหม่ หรือวัสดุที่ไม่มีส่วนประกอบของสารพิษ (Non Toxic)
เป็นต้น

บริษัทฯ ได้ตระหนักถึงแนวโน้มและความสำคัญต่อเรื่องดังกล่าวมาโดยตลอด
โดยได้กำหนดเป็นนโยบายและมีการดำเนินการด้านต่าง ๆ
ทั้งการปรับปรุงเครื่องจักรและกระบวนการผลิต ตลอดจนมีการใช้
วัตถุดิบในการผลิตที่เป็นมิตรต่อสิ่งแวดล้อม (Non Toxic)
ซึ่งสอดคล้องกับความต้องการของลูกค้าโดยเฉพาะกลุ่มอุตสาหกรรมยานยนต์
ส่งผลให้ปัจจัยความเสี่ยงในเรื่องดังกล่าวมีผลกระทบต่อบริษัทฯ ไม่มากนัก

  การเปลี่ยนแปลงของราคาวัตถุดิบ วัตถุดิบหลักส่วนใหญ่ของบริษัทฯ กว่าร้อยละ 60
  เป็นผลิตภัณฑ์ที่เกี่ยวข้องกับผลิตภัณฑ์ในกลุ่มอุตสาหกรรมปิโตรเคมี อาทิ เม็ดพลาสติกทั้งประเภท
  PVC compound และ Paste Resin
  ซึ่งการเปลี่ยนแปลงของราคาจะผันผวนตามราคาน้ำมันในตลาดโลก
  ซึ่งเป็นปัจจัยหนึ่งที่มีผลต่อต้นทุนการผลิตของบริษัทฯ

จากความเสี่ยงด้านราคาวัตถุดิบ บริษัทฯ ได้มีการบริหารและจัดการความเสี่ยงดังกล่าวด้วยการ
ติดตามสถานการณ์และภาวะราคาน้ำมันและวัตถุดิบ
รวมทั้งมีการบริหารจัดการวัตถุดิบคงคลังอย่างเหมาะสม ประกอบกับการผลิตของบริษัทฯ
ส่วนใหญ่เป็นไปตามคำสั่งซื้อของลูกค้า
การกำหนดราคาขายจะมาจากปัจจัยที่สะท้อนถึงต้นทุนของวัตถุดิบ กอปรกับบริษัทฯ
มีเกณฑ์ในการทบทวนราคาสินค้ากับลูกค้าเมื่อมีการเปลี่ยนแปลงราคาวัตถุดิบอย่างมีนัยสำคัญ
ทำให้ปัจจัยด้านความผันผวนของราคาวัตถุดิบส่งผลกระทบต่อบริษัทฯ ไม่มากนัก

-   ปัจจัยเสี่ยงด้านการตลาด

ปัจจัยความเสี่ยงส่วนใหญ่เป็นเรื่องของราคาสินค้าและผลิตภัณฑ์คู่แข่งที่ใช้ทดแทนกันได้ดังนี้ :-

การแข่งขันด้านราคา

การกำหนดราคาสินค้าถือเป็นกลยุทธ์ทางการตลาดอย่างหนึ่งในการดำเนินธุรกิจของทุก ๆ
วงการอุต-สาหกรรม
โดยภาวะการแข่งขันจะรุนแรงมากน้อยแค่ไหนขึ้นกับลักษณะของตลาดสินค้าแต่ละประเภท หาก
สินค้าใดมีลักษณะเข้าข่ายเป็นสินค้าคอมโมดิตี้ (Commodity Product)
ซึ่งเป็นสินค้าประเภทโภคภัณฑ์ที่ไม่ค่อยมีความแตกต่างของตัวสินค้า
หรือมีจำนวนผู้ผลิตมากรายในอุตสาหกรรมดังกล่าว หรือเป็นสินค้าที่มีสินค้าทดแทนมากมาย
การแข่งขันด้านราคาจะมีค่อนข้างสูง

-7-

บริษัทฯ
มีการบริหารและจัดการความเสี่ยงนี้ด้วยการกำหนดนโยบายที่จะไม่ทำการตลาดสินค้าที่เป็นคอมโมดิตี้
โดยมุ่งเน้นการทำตลาดในสินค้าที่มีคุณภาพและมีมูลค่าเพิ่มสูง ซึ่งเป็นการสร้างตลาดเฉพาะ
(niches market) ที่สามารถตอบสนองความต้องการของกลุ่มลูกค้าเป้าหมาย และมีคู่แข่งน้อยราย
ดังนั้น ปัญหาการแข่งขันในด้านราคาสินค้าจึงมีไม่มาก แต่จะเป็นการแข่งขันด้านคุณภาพและบริการ

ด้านสินค้าทดแทน

ในกลุ่มสินค้าของบริษัทฯ
โดยเฉพาะผลิตภัณฑ์ประเภทหนังเทียมสำหรับอุตสาหกรรมยานยนต์และเฟอร์นิเจอร์
จะมีผลิตภัณฑ์ประเภทผ้าและหนังแท้เป็นกลุ่มสินค้าที่สามารถใช้ทดแทนกันได้
ซึ่งขึ้นอยู่กับวัตถุประสงค์และความต้องการของตลาดและบรรดาผู้ผลิตที่จะนำไปใช้
โดยมีปัจจัยในด้านราคาและคุณสมบัติทางกายภาพเป็นตัวกำหนดความต้องการดังกล่าว
โดยที่ผลิตภัณฑ์ประเภทผ้าจะมีคุณสมบัติทางกายภาพที่สามารถออกแบบให้มีการถักทอลวดลายที่หลากหลายและมีราคาที่ถูกกว่า
ขณะที่มีความทนทานและการดูแลรักษาด้อยกว่า
ส่วนหนังแท้จะมีราคาสูงและการดูแลรักษาค่อนข้างยากกว่า
ในขณะที่ผลิตภัณฑ์หนังเทียมสามารถพัฒนารูปแบบและคุณสมบัติต่างๆ
จนให้ความรู้สึกใกล้เคียงกับผลิตภัณฑ์หนังแท้ แต่มีความทนทานตลอดจนการดูแลรักษาที่ง่ายกว่า
โดยมีราคาอยู่ระหว่างผลิตภัณฑ์ผ้าและหนังแท้
จากคุณสมบัติดังกล่าวปัจจัยความเสี่ยงในด้านการแข่งขันในสินค้าทดแทนจึงมีไม่มากและสามารถบริหารจัดการได้

  ด้านการเข้าสู่ตลาดของผู้ผลิตรายใหม่

  เนื่องจากการลงทุนในอุตสาหกรรมการผลิตหนังเทียมและพลาสติกผืนเป็นการลงทุนที่ใช้เงินลงทุนค่อนข้างสูง
  การทำตลาดค่อนข้างยากเนื่องจากมีผู้ประกอบการเดิมครองตลาดอยู่
  ยกเว้นกรณีการเข้าสู่ตลาดของรายใหม่มาจากการย้ายฐานการผลิตหรือการร่วมลงทุนระหว่างผู้ประกอบการรายใหญ่ในต่างประเทศกับผู้ผลิตในประเทศ
  บริษัทฯ ได้ตระหนักถึงปัจจัยเสี่ยงดังกล่าวและบริหารจัดการด้วยการรักษามาตรฐานการผลิต
  ปรับปรุงประสิทธิภาพการผลิต รวมทั้งการรักษาฐานการตลาดลูกค้าด้วยการให้บริการ
  และสร้างความสัมพันธ์ที่ดี การประสานงานและการร่วมแก้ไขปัญหากับลูกค้ามาโดยตลอด
  ตลอดจนการพัฒนาผลิตภัณฑ์ร่วมกับลูกค้าทั้งลูกค้าเดิมและลูกค้าใหม่มาโดยตลอด ประกอบกับบริษัทฯ
  ได้มีการขยายตลาดสู่ลูกค้าใหม่ทั้งในและต่างประเทศเพิ่มขึ้น บริษัทฯ
  มั่นใจว่าสามารถรับมือและบริหารความเสี่ยงนี้ได้

-   ปัจจัยเสี่ยงด้านการเงิน

ด้านสินเชื่อการค้า

บริษัทฯ มีหลักเกณฑ์และขั้นตอนการพิจารณาการให้เครดิตทางการค้าแก่ลูกค้าของบริษัทฯ เป็นรายๆ
ไป ซึ่งโดยปกติเทอมการค้าจะอยู่ที่ 60 วัน
เมื่อเปรียบเทียบกับระยะเวลาเฉลี่ยของการเก็บหนี้ของบริษัทฯ ในรอบปี 2555 จะอยู่ที่ 56.6 วัน
ในขณะที่บริษัทฯ ได้รับเครดิตจากเจ้าหนี้การค้า โดยเฉลี่ยอยู่ระหว่าง 60-90 วัน ซึ่งในรอบปี
2555 บริษัทฯ มีระยะเวลาการจ่ายชำระหนี้การค้าเฉลี่ยอยู่ที่ 73.5 วัน
ซึ่งลดลงเมื่อเทียบกับระยะเวลาจ่ายชำระหนี้การค้าเฉลี่ยที่ 91 วัน ในปี 2554
อันเป็นผลมาจากวิกฤตสึนามิที่ญี่ปุ่นและวิกฤติน้ำท่วม ครั้งใหญ่ ซึ่งบริษัทฯ
ได้ขอความสนับสนุนในการขยายเครดิตสินเชื่อเพิ่มเติมจากเงื่อนไขปกติและได้ดำเนินการแก้ไขปัญหาดังกล่าวจนกลับเข้าสู่เกณฑ์ปกติ

-8-

  ความเสี่ยงจากอัตราแลกเปลี่ยน

  บริษัทฯ มีสัดส่วนการจำหน่ายสินค้า และการสั่งซื้อวัตถุดิบจากต่างประเทศในสัดส่วนไม่สูงมากนัก
  โดยมีรายการประเภทเงินฝากธนาคาร ลูกหนี้การค้า เจ้าหนี้การค้า และเจ้าหนี้ทรัสต์รีซีทส์
  ซึ่งบริษัทฯ
  ได้กำหนดแนวทางในการลดความเสี่ยงจากอัตราแลกเปลี่ยนดังกล่าวโดยจะกำหนดสกุลเงินตราต่างประเทศหลัก
  ๆ ในการทำธุรกรรมทางการค้า เช่น สกุลเงินดอลล่าห์สหรัฐฯ เป็นต้น ประกอบกับบริษัทฯ
  จะเข้าทำสัญญาซื้อขายเงินตราต่างประเทศล่วงหน้า
  เพื่อป้องกันความเสี่ยงจากอัตราแลกเปลี่ยนตามความเหมาะสมในแต่ละกรณี ทำให้บริษัทฯ
  สามารถบริหารความเสี่ยงจากความผันผวนของอัตราแลกเปลี่ยนเงินตราได้ในระดับหนึ่ง

  ด้านอัตราดอกเบี้ย

  อาจจะเกิดจากความผันผวนของอัตราดอกเบี้ยในตลาดการเงินในอนาคต
  ซึ่งอาจส่งผลกระทบต่อการดำเนินงานและกระแสเงินสดของบริษัทฯ และบริษัทย่อย
  อย่างไรก็ตามเนื่องจากเงินกู้ยืมทั้งหมดของบริษัทฯ
  และบริษัทย่อยจะเป็นไปตามเงื่อนไขในสัญญาปรับปรุงโครงสร้างหนี้ฯ
  โดยใช้อัตราดอกเบี้ยตามเงื่อนไขที่กำหนดในสัญญาฯ ขณะที่บริษัทฯ
  และบริษัทย่อยไม่มีนโยบายในการลงทุนหรือประกอบธุรกรรมตราสารทางการเงินประเภทตราสารอนุพันธ์เพื่อการค้าหรือการเก็งกำไร
  ดังนั้น ความเสี่ยงด้านอัตราดอกเบี้ยจึงมีไม่มาก

-   ด้านผลกระทบจากภาวะเศรษฐกิจ

ในรอบปี 2555 การดำเนินงานของบริษัทฯ ได้รับผลดีจากการฟื้นตัวของภาคเศรษฐกิจ
อันเป็นผลมาจากการบริโภคและการลงทุนที่สามารถฟื้นกลับสู่ระดับก่อนอุทกภัยได้แล้ว
ประกอบกับนโยบายของภาครัฐ เช่น การเพิ่มค่าแรงขั้นต่ำและเงินเดือนข้าราชการ
การรับจำนำข้าวเปลือก โครงการรถยนต์คันแรก โครงการบ้านหลังแรก
และการทยอยปรับลดภาษีเงินได้นิติบุคคล ได้มีส่วนสนับสนุนการใช้จ่ายภายในประเทศ
ขณะที่การบริโภคและการลงทุนภาครัฐมีบทบาทในการสนับสนุนการฟื้นตัวทางเศรษฐกิจอย่างต่อเนื่องทำให้เศรษฐกิจไทยกลับมาเติบโตอีกครั้ง
โดยเฉพาะอย่างยิ่งในภาคอุตสาหกรรมยานยนต์ที่มีการฟื้นตัวอย่างรวดเร็ว โดยมีปัจจัยที่สำคัญได้แก่
ความสามารถในการฟื้นกำลังการผลิตได้อย่างรวดเร็วของค่ายรถหลังต้องเผชิญวิกฤตน้ำท่วมครั้งใหญ่ช่วงปลายปี
2554 และผลจากนโยบายรถยนต์คันแรก รวมทั้งการเปิดตัวรถยนต์รุ่นใหม่ออกสู่ตลาดส่งผลให้ปี
2555
นับเป็นอีกปีประวัติศาสตร์สำหรับวงการอุตสาหกรรมรถยนต์ไทยที่สามารถทำตัวเลขสถิติสูงสุดเป็นประวัติการณ์ได้ทั้งยอดขายในประเทศ
ยอดการส่งออกและยอดการผลิตที่มีสูงถึง 2.45 ล้านคัน ส่งผลให้ไทยเป็นผู้ผลิตรถยนต์ติดอันดับ 10
ของโลก

อย่างไรก็ตาม แม้ว่าแนวโน้มเศรษฐกิจไทยในปี 2556
จะยังคงมีการขยายตัวได้อย่างต่อเนื่องโดยมีช่วงคาดการณ์อยู่ที่ร้อยละ 5.0 - 6.0
แต่อุปสงค์ภาคเอกชนอาจมีแนวโน้มชะลอตัวลง
ภายหลังจากการเร่งการบริโภคและการลงทุนเพื่อฟื้นฟูธุรกิจไปมากแล้วในปี 2555
และโดยเฉพาะในภาคอุตสาหกรรมยานยนต์
ซึ่งผลของโครงการรถยนต์คันแรกทำให้ความต้องการรถยนต์ในอนาคต (ปี 2556)
ถูกดึงไปใช้ล่วงหน้าแล้ว อันจะส่งผลให้ยอดขายในช่วงครึ่งหลังของปี 2556
มีโอกาสหดตัวลงจากช่วงเดียวกันของปีก่อนหน้า ซึ่งย่อมส่งผลกระทบต่อการดำเนินงานของบริษัทฯ
บ้าง
แต่อย่างไรก็ตามจากการประเมินถึงแนวโน้มของอุตสาหกรรมยาน-ยนต์ของทั้งภาครัฐและเอกชน
คาดว่าในปี 2556 จะยังอยู่ในเกณฑ์ดีและมั่นใจว่าในอีก 5 ปีข้างหน้า
ประเทศไทยจะก้าวสู่ผู้ผลิตรถยนต์ 1 ใน 10 ของโลก และจะมียอดผลิตรถยนต์อยู่ที่ประมาณ 3
ล้านคัน ต่อปี